Le Mespris de la vie et consolation contre la mort/« La terre
# Le Mespris de la vie et consolation contre la mort/« La terre

La terre, comme il semble, immobile & solide A souvent englouti meinte belle Cité, L'air, duquel nous vivons, meintefois infecté Nous abandonne & livre à la mort homicide :

Le boire & le manger, trop glout & trop avide Nous oste meintefois la vie & la santé : Le jeune trop estroit trop souvent repeté Au sepulchre muet souvente-fois nous guide ;

Helas ! l'homme n'est point si tost homme nommé Qu'il ne soit de sa mort avertis & sommé, Ce mot d'homme & mortel est de mesme sustance.

Prier donc le Seigneur qu'il nous veuille eslougner Du trespas impourveu, n'est-ce pas condamner Devant sa majesté son peu de prevoyance ?

